“เฟซบุ๊ก” เผยกำไร Q3/59 สูงกว่าคาด แต่กังวลรายได้ Q4/59 อาจชะลอตัว
"เฟซบุ๊ก" เผยกำไร Q3/59 กว่า 2.37 พันล้านดอลลาร์ สูงกว่าคาด แต่กังวลรายได้ Q4/59 อาจชะลอตัว
3 พ.ย. 2559

ผู้สื่อข่าวรายงานว่า เฟซบุ๊ก อิงค์ รายงานผลประกอบการประจำไตรมาส 3/2559 โดยระบุว่า บริษัทมีกำไร 2.37 พันล้านดอลลาร์ ขณะที่กำไรต่อหุ้น ซึ่งคำนวณรวมรายการที่เกิดครั้งเดียว อยู่ที่ 1.09 ดอลลาร์ สูงกว่าที่นักวิเคราะห์คาดการณ์ไว้เพียง 97 เซนต์
ส่วนรายได้ของเฟซบุ๊กในไตรมาส 3 อยู่ที่ 7.01 พันล้านดอลลาร์ ที่นักวิเคราะห์คาดการณ์เพียง 6.92 พันล้านดอลลาร์ อย่างไรก็ดี นายเดวิด เวห์เนอร์ ประธานเจ้าหน้าที่บริหารด้านการเงินของเฟซบุ๊กเตือนว่า รายได้ของเฟซบุ๊กในไตรมาส 4 ปีนี้อาจจะขยายตัวในอัตราลดลง จากข้อจำกัดด้านโฆษณา เนื่องจากเฟซบุ๊กต้องคำนึงถึงการแสดงโฆษณาในระดับที่ไม่สร้างความรำคาญใจให้กับผู้ใช้ นอกจากนี้ นายเวห์เนอร์คาดว่า ปี 2560 จะเป็นปีที่เฟซบุ๊กลงทุนเป็นมูลค่าสูงมาก ซึ่งอาจส่งผลให้ค่าใช้จ่ายเพิ่มขึ้นด้วย